Քոչարյանական թեմայով ակցիաները, սակայն, սրանով չավարտվեցին։ Քոչարյանի դեմ պայքարող ակտիվիստներն «Էրեբունի պլազայից» դուրս գալուց հետո շարժվեցին դեպի Գլխավոր դատախազություն, դրանից հետո էլ՝ ԲԴԽ։ Այստեղ նրանց բողոքն արդեն Քոչարյանին ազատ արձակած վերաքննիչ քրեական դատարանի դատավոր Ալեքսանդր Ազարյանի դեմ էր։ Ակտիվիստները ստորագրահավաք իրականացրին՝ ներկայացնելու Բարձրագույն դատական խորհրդին, որ Ազարյանի նկատմամբ կարգապահական վարույթ հարուցվի, եւ կասեցվեն դատավոր Ազարյանի լիազորությունները։ Մինչդեռ Ազարյանը, ինչպես հետո հայտնի դարձավ, դատական նիստի սկզբում հայտարարել է, որ ժամանակին աշխատել է Ռոբերտ Քոչարյանի աշխատակազմում, եւ բոլոր կողմերին, այդ թվում՝ երկու դատախազներին, առաջարկել է մտածել, թե արդյոք ինքնաբացարկի միջնորդություն ունե՞ն իր դեմ։ Ինքնաբացարկի միջնորդություն, սակայն, որեւէ մեկը չի ներկայացրել։